News - Allan Gray: Verklaring deur die Universiteit...
Allan Gray: Verklaring deur die Universiteit Stellenbosch
​Die Universiteit Stellenbosch (US) betreur die dood van Allan Gray - entrepreneur, belegger en filantroop - wat so 'n positiewe impak op die lewens van ons studente gemaak het.
Die Allan Gray Orbis-stigting is al sedert 2012 een van ons mees waardevolle vennote wat beursondersteuning aan meer as 50 Maties bied in die wetenskappe, handel, ingenieurswese, geesteswetenskappe en die regte. Benewens beursondersteuning, werk die Stigting nou saam met Innovus, ons innoveringsonderneming, om studente te help en te ontwikkel in die entrepreneuriese ruimte.
Allan Gray sal met dankbaarheid onthou word vanweë sy belegging in die onderwys en die toekoms van Suid-Afrika se jongmense. Ons glo dat sy impak vir generasies vorentoe gevoel sal word soos hierdie studente uitgaan en 'n positiewe verskil in die samelewing maak. ​ Kleuters geniet manewales by atletiekkompetisie | Netwerk24
Kleuters geniet manewales by atletiekkompetisie
Ongeveer 250 kinders is goed deur hul ouers in die verskillende items ondersteun. Bo is van die kannetjies in aksie.
’n Vroeëkinderontwikkelingsorganisasie, Educare Breedevallei, het Saterdag 4 Mei in samewerking met die Roodewal Community Social and Sport Association (Rocsa) ’n baie suksesvolle Prestige Athletics Classic-byeenkoms vir kleuters by die Hoërskool Breërivier gehou.
Die dag het op ’n vrolike noot begin met die Worcester Community Marching Band wat 10 kleuterskole op die maat van lekker musiek ingelei het.
Babbel en Krabbel, Barney en Friends, Boet en Saartjie, Esselenpark, Juweeltjies, Klein Handjies, Little Flowers, Lolles en Lettie, Looney Toons en Voetspoortjies was van die kleuterskole wat deelgeneem het.
Verrigtinge het met ’n 30 m-wedloop vir 2- tot 3-jariges afgeskop, waarna boontjiesak-op-die-kop, sakresies, hoepel en krale ryg gevolg het, met lekkers in die bak wat groot vermaak opgelewer het. Die sowat 250 kinders is goed deur hul ouers in die verskillende items ondersteun.
Volgens Ronel Pienaar van Educare Breedevallei asook Pieter Verhoog en Henry Marthinus van Rocsa was die doel van die dag om families bymekaar te bring om ’n gevoel van gemeenskaplikheid te skep.